Προσφυγή της 24ης Μαΐου 2022 – Rashnikov κατά Συμβουλίου
(Υπόθεση T-305/22)
Γλώσσα διαδικασίας: η αγγλική
Διάδικοι
Προσφεύγων: Viktor Filippovich Rashnikov (Magnitogorsk, Ρωσία) (εκπρόσωποι: D. Rovetta, M. Campa, M. Moretto, V. Villante και M. Pirovano, δικηγόροι)
Καθού: Συμβούλιο της Ευρωπαϊκής Ένωσης
Αιτήματα
Ο προσφεύγων ζητεί από το Γενικό Δικαστήριο:
να ακυρώσει, αφενός, την απόφαση (ΚΕΠΠΑ) 2022/429 της 15ης Μαρτίου 2022 για την τροποποίηση της απόφασης 2014/145/ ΚΕΠΠΑ, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας 1, και, αφετέρου, τον εκτελεστικό κανονισμό (ΕΕ) 2022/427 του Συμβουλίου της 15ης Μαρτίου 2022 για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας 2 (προσβαλλόμενες πράξεις), καθόσον με τις πράξεις αυτές περιελήφθη το όνομα του προσφεύγοντος στον κατάλογο των προσώπων και οντοτήτων επί των οποίων εφαρμόζονται τα περιοριστικά μέτρα·
να καταδικάσει το Συμβούλιο στα δικαστικά έξοδα.
Λόγοι ακυρώσεως και κύρια επιχειρήματα
Προς στήριξη της προσφυγής, ο προσφεύγων προβάλλει τέσσερις λόγους ακυρώσεως.
Με τον πρώτο λόγο προβάλλεται παράβαση της υποχρέωσης αιτιολογήσεως, παράβαση του άρθρου 296 της Συνθήκης για τη λειτουργία της Ευρωπαϊκής Ένωσης και του άρθρου 41, παράγραφος 2, στοιχείο γ΄, του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και προσβολή του δικαιώματος σε αποτελεσματική δικαστική προστασία και παράβαση του άρθρου 47 του ίδιου Χάρτη.
Με τον δεύτερο λόγο προβάλλεται πρόδηλη πλάνη εκτιμήσεως, μη απόδειξη των προβαλλόμενων πραγματικών περιστατικών και παράβαση των κριτηρίων περί καταχωρίσεως τα οποία προβλέπονται, αφενός, στο άρθρο 1, παράγραφος 1, στοιχεία α΄ και ζ΄, και στο άρθρο 2, παράγραφος 1, στοιχεία α΄ και ζ΄, της απόφασης 2014/145/ ΚΕΠΠΑ του Συμβουλίου, της 17ης Μαρτίου 2014 και, αφετέρου, στο άρθρο 3, παράγραφος 1, στοιχεία α΄ και ζ΄, του κανονισμού (ΕΕ) αριθ. 269/2014 του Συμβουλίου, της 17ης Μαρτίου 2014· αμφότερες οι προσβαλλόμενες πράξεις εισάγουν περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας.
Με τον τρίτο λόγο προβάλλεται παραβίαση της αρχής της αναλογικότητας και προσβολή των θεμελιωδών δικαιωμάτων του προσφεύγοντος όσον αφορά την προστασία της ιδιοκτησίας και την επιχειρηματική ελευθερία (άρθρα 16 και 17 του Χάρτη των Θεμελιωδών Δικαιωμάτων της Ευρωπαϊκής Ένωσης).
Με τον τέταρτο λόγο προβάλλεται παραβίαση της θεμελιώδους αρχής της απαγόρευσης των διακρίσεων.
____________
1     ΕΕ 2022, L 87 I, σ. 44.
1     ΕΕ 2022, L 87 I, σ. 1.